钦定古今图书集成/明伦汇编/宫闱典/第005卷 > 《宫词一百七首》〈录四十八首〉明·宁献王权
## 钦定古今图书集成/明伦汇编/宫闱典/第005卷 > 《宫词一百七首》〈录四十八首〉明·宁献王权

“北人不能扬舲，海人不能骤骥” ，所处之地非也。大概宫词之作，出于帝王宫女之口吻，务在亲睹其事，则叙事得其真矣。予生长于深宫之中，岂无以述乎？虽不尽便娟之体，其传染写真之意，间有所似，可谓把镜自照，不亦媸乎。乃以百篇叙其事，未知识者为何如耶。永乐戊子五月，𦡱仙题。

阊阖云深锁建章，曈昽旭日射神光。紫宸肃肃开黄
道，万岁声声拜《玉皇》。

楼阁崔嵬起碧霄，微闻仙乐奏《箫韶》。天风吹落宫人
耳，知是彤庭正早朝。

才开雉扇见宸銮，天乐催朝尽女官。宝驾中天临百
辟，五云深处仰龙颜。

太平有象乐时雍，刁斗声闲罢夜烽。从此宫中无事
日，南风惟奏五弦桐。

天鸡初报五更筹，万户帘旌控玉钩。合殿报传妃子
过，御香先到凤墀头。

银潢斗转挂疏棂，翡翠窗纱夜未扄。三弄琴声弹《大
雅》，一帘明月到中庭。

忽闻天外玉箫声，花下听来独自行。三十六宫秋一
色，不知何处月偏明。

十二银屏十二峰，一峰一个绣芙蓉。东风吹醒《阳台
梦》，人在珠帘第几重。

昨夜梅花漏早春，和香和月弄精神。休教玉笛三更
奏，惊起《含章》梦里人。

暖日烘晴淑气嘉，春风先发上林花。莺朋燕友时相
得，似识东城帝子家。

霁天旭日敞金扉，和气氤氲满禁闱。宝殿昼长帘幕
静，牡丹花下蝶交飞。

翡翠空闲云母屏，宫娥夜坐数流萤。月华淡淡清无
暑，笑把瑶笙学凤鸣。

太液池中翻翠荷，小娃学唱《采莲歌》。画船不系垂杨
下，尽日随风漾碧波。

溶溶庭院梨花月，风静时闻笑语妍。今夜婕妤犹带
酒，秋千蹴破柳间烟。

宝妆蝉鬓躲金翘，露下铜盘月影遥。春思逼人眠未
稳，闲开棋局度清宵。

玉阑干外木樨开，应是西风昨夜来。宫女不知清露
重，折花偷插凤凰钗。

一夜东风酒半醒，海棠亭上月华明。隔帘鹦鹉学人
语，恰似君王唤小名。

屈指颦眉叹岁华，总将心事付琵琶。不堪弹到关心
处，蝴蝶双飞上鬓花。

庭梧秋薄夜生寒，谁把《箜篌》别调弹。睡觉满身花影
乱，池塘风定月团团。

“自蒙君宠到昭阳，衣袖犹闻宝串香。半倚朱门久凝
睇，和愁和月待昏黄。”
深院日长瑶草生，重门不见幸车行。落花为怨东风
急，一夜春归到帝京。

柳色偏承雨露恩，也将青眼暗窥人。可怜不解东风
意，仍把柔条绾旧春。

杏雨纷纷满径迷，穿帘燕补落花泥。衔将春色归巢
去，辜负莺儿枝上啼。

重重帘幕掩流苏，花下相携倒玉壶。报道停斟半含
醉，踉跄起舞倩人扶。

寒蝉泣露曳秋声，杨柳枝头淡月明。半掩笼门怕关
上，今宵犹恐幸车行。

池塘骤雨打新荷，点点如珠似泪多。纵把金鍼穿不
得，几回“搔首奈愁何。”

素梅有意为谁香，故出宫墙作淡妆。昨夜梦魂清入
骨，觉来斜月到椒房。

幽花竹下自芬芳，旋摘琼花带露香。收拾风光妒春
色，六宫从此学新妆。

庭树团团作翠阴，夜凉清话坐更深。无端感起闲愁
思，弹到梅花月满琴。

魫鱼窗冷夜迢迢，海峤云飞月色遥。宫漏已沈参倒
影，美人犹自学《吹箫》。

彩胜双双𩰚凤钗，薄罗金缕燕花牌。宫中先得阳和
气，知是春从天上来。

一夜瑶花满禁阶，晓来旭日映西斋。宫人团雪作狮子，笑把冰簪当玉钗。

金碧围屏面面开，琴书盈几列平台。晚凉偷把琼箫
弄，忽报銮舆圣驾来。

雕檐蟾魄度罘罳，蛛网呈祥坠喜丝。知是昭阳有恩
泽，灯花昨夜结红芝。

一自承恩入建章，为怜妾貌侍君王。殿头自此书名
字，日日联班近御床。

新选昭仪进御来，女官争簇上平台。宫中未识他名
姓，都把《名花》作字猜。

宫女新传御制词，人人争唱𩰚歌时。娇嗔不识《伊州
谱》，错把腔儿念作诗。

银汉沉沉玉漏迟，一钩斜月上花枝。恰似徐熙新扇
面，美人欢笑共题诗。

寂寂重门夜泬寥，天风时送御香飘。三十六宫秋月
白，美人花下教吹箫。

掬面东风酒晕浓，频将罗扇掩羞容。抬头只恐君王
见，佯把金针花下缝。

效颦常锁远山愁，蹙损东风翠黛羞。笑贴鬓钿双玉
燕，一天秋思上眉头。

谁剪吴江一幅绡，巧裁宫样缕金袍。妖娆偏称腰肢
小，每向龙墀侍早朝。

沈沈庭院夜如何？坐看黄姑织女过。月下偶然应识
面，谁知人世有嫦娥。

上苑寻芳挹翠华，东风先到帝王家。宫娥不识春归
去，争插庭前“芍药花。”

远山凝翠叠青嬴，秋水芙蓉映碧波。门外晚晴无限
意，梧桐叶落已无多。

金莲步步响回廊，未到先闻宝串香。知是六宫妃子
至，殿前嘹喨奏笙簧。

月奁金镜绮窗寒，云母屏开五色鸾。宝篆有香椒壁
静，一帘红雨杏花残。

翠盘金缕绛纱笼，银烛荧煌照汉宫。应制草词书细
字，灯花报喜吐殷红。